नमाजियों को गिरफ्तार किया; जवाब में हमास ने 9 रॉकेट दागे, कहा- कीमत चुकानी पड़ेगी
Israel Palestinian Mosque Clash Update इजराइल में येरुशलम के अल-अक्सा मस्जिद में बुधवार को पुलिस और फिलिस्तीनियों की बीच झड़प हो गई। पुलिस ने कार्रवाई करते हुए कई लोगों को गिरफ्तार किया है
इजराइल में येरूशलम के अल-अक्सा मस्जिद में बुधवार को पुलिस और फिलिस्तीनियों की बीच झड़प हो गई। पुलिस ने कार्रवाई करते हुए कई लोगों को गिरफ्तार किया है और उन पर पवित्र मस्जिद को नुकसान पहुंचाने का आरोप लगाया है। पुलिस के मुताबिक, कुछ फिलिस्तीनियों ने खुद को पटाखों, लाठी और पत्थरों के साथ मस्जिद में बंद कर लिया था और बाहर बैरिकेडिंग लगा दी थी।
इसके बाद पुलिस फोर्स को उन्हें रोकने के लिए मस्जिद में घुसना पड़ा। पुलिस ने बताया कि मस्जिद में प्रवेश करते से ही नकाबपोश प्रदर्शनकारियों ने उन पर पत्थर और पटाखों से हमला कर दिया। इस दौरान एक पुलिसकर्मी घायल भी हुआ। फिलिस्तीनी गवाहों ने कहा कि रमजान के महीने में इजलाइल पुलिस ने उन पर ग्रेनेड और आंसू गैस से हमला किया, जिससे उनका दम घुटने लगा। झड़प में 14 लोग घायल हुए हैं।
इजराइली सेना ने गाजा में की जवाबी कार्रवाई
हमले के कुछ देर बाद गाजा स्ट्रिप से इजराइल में 9 रॉकेट दागे गए। इजराइली आर्मी के मुताबिक उन्होंने 5 रॉकेट को मार गिराया, जबकि बाकी खुले मैदान में गिरे। किसी भी ग्रुप ने अभी इस हमले की जिम्मेदारी नहीं ली है, लेकिन माना जा रहा है कि अटैक आतंकी संगठन हमास की तरफ से किया गया था। इजराइली सेना ने जवाबी कार्रवाई करते हुए गाजा में कई लड़ाकू विमानों से हमला किया। इस दौरान ट्रेनिंग कैंप्स को निशाना बनाया गया।
हमास बोला- मस्जिद की रक्षा के लिए एकजुट हों फिलिस्तीनी
अल-अक्सा मस्जिद में हुए हमले की हमास ग्रुप ने निंदा की है। उन्होंने पुलिस की कार्रवाई को गंभीर अपराध बताया। उन्होंने फिलिस्तीनियों से मस्जिद की रक्षा के लिए एकजुट होने को कहा। हमास के डिप्टी हेड सालेह अल-अरौरी ने कहा- इजराइल को इस्लाम के पवित्र स्थानों पर हमले की बड़ी कीमत चुकानी पड़ेगी। मस्जिद में हमले का विरोध करते हुए गाजा में हजारों प्रदर्शनकारी सड़कों पर उतर आए। उन्होंने मस्जिद की रक्षा करने के नारे लगाए और कई टायरों को आग लगा दी।
जॉर्डन ने हिंसा के लिए इजराइली सेना को ठहराया जिम्मेदार
अल-अक्सा मस्जिद हरम अल-शरीफ के परिसर में बनी है, जिसकी देखरेख जॉर्डन करता है। हमले के बाद जॉर्डन के विदेश मंत्रालय ने इजराइल को मस्जिद में मौजूद लोगों पर जुर्म करने के लिए जिम्मेदार ठहराया। उन्होंने इजराली सेना से तुरंत वापस जाने को कहा। वहीं सऊदी अरब ने भी हमले की निंदा की।
3 महीने में मारे गए 86 फिलिस्ती
पिछले कुछ महीनों में इजराइल और फिलिस्तीन के बीच हुए आतंकी हमलों में करीब 15 इजराइलियों की जान गई है और कई घायल भी हुए। वहीं पिछले 3 महीनों में करीब 86 फिलिस्तीनी हमलों का शिकार हुए हैं। इनमें से ज्यादातर लोग इजराइली सेना पर अटैक के दौरान मारे गए, जबकि कुछ लोग आम नागरिक थे।
अल-अक्सा मस्जिद मुस्लिमों का तीसरा सबसे पवित्र स्थल
मक्का और मदीना के बाद अल-अक्सा मस्जिद तीसरा सबसे पवित्र स्थल है। ये हरम अल-शरीफ (टेम्पल माउंट) के परिसर में बना है। ये दुनिया की दूसरी सबसे पुरानी मस्जिद है। इस मस्जिद में 4 लाख लोग एक साथ प्रार्थना कर सकते हैं। यह मस्जिद हमेशा से विवादित रही है, क्योंकि यहूदी लोग इसे अपना मंदिर होने का दावा करते हैं।